b'\n_START_ARTICLE_\nPopierius\n_START_PARAGRAPH_\nPopierius\xc2\xa0\xe2\x80\x93 plona, plok\xc5\xa1\xc4\x8dia med\xc5\xbeiaga, gaminama presuojant pluo\xc5\xa1t\xc4\x85. Paprastai naudojamas nat\xc5\xabralus pluo\xc5\xa1tas celiulioz\xc4\x97s pagrindu, da\xc5\xbeniausiai gaminamas i\xc5\xa1 medienos mas\xc4\x97s (da\xc5\xbeniausiai mink\xc5\xa1tos medienos, pavyzd\xc5\xbeiui, kanadin\xc4\x97s egl\xc4\x97s). Kartais naudojamas medviln\xc4\x97s, lino ar kanapi\xc5\xb3 pluo\xc5\xa1tas.\n_START_SECTION_\nIstorija\n_START_PARAGRAPH_\nPopieriaus i\xc5\xa1rad\xc4\x97ju laikomas Cai Lunas i\xc5\xa1 Kinijos, 105\xc2\xa0m. pirmasis apra\xc5\xa1\xc4\x99s popieriaus gamyb\xc4\x85. Kinai augalin\xc4\x99 \xc5\xbealiav\xc4\x85 rankiniu b\xc5\xabdu trindavo akmeniniuose gr\xc5\xabstuvuose su vandeniu. Skyst\xc4\x85 plau\xc5\xa1in\xc4\x99 mas\xc4\x99 semdavo semiam\xc4\x85ja forma, ant r\xc4\x97mo i\xc5\xa1temptu tinkleliu. Nutek\xc4\x97jus vandeniui, ant tinklelio likdavo plonas susipynusi\xc5\xb3 plau\xc5\xa1\xc5\xb3 sluoksnis. Taip suformuot\xc4\x85 popieriaus lap\xc4\x85 perkeldavo ant audeklo, nuspausdavo, d\xc5\xbeiovindavo, lygindavo, pjaustydavo. Kinai popieriaus gamybos b\xc5\xabd\xc4\x85 ilgai sl\xc4\x97p\xc4\x97. Tik 610\xc2\xa0m. popieri\xc5\xb3 prad\xc4\x97jo gaminti japonai. 751\xc2\xa0m. \xc5\xa1\xc4\xaf popieriaus gamybos b\xc5\xabd\xc4\x85 i\xc5\xa1 kin\xc5\xb3 belaisvi\xc5\xb3 su\xc5\xbeinojo arabai. Jie prad\xc4\x97jo naudoti kanapinius, lininius, v\xc4\x97liau ir medvilninius skudurus. Juos pjaustydavo, virindavo katiluose su kalk\xc4\x97mis, mirkydavo, po to trindavo gr\xc5\xabstuvuose. Tokia popieriaus \xc5\xbealiava buvo naudojama iki XIX a. I\xc5\xa1 arab\xc5\xb3 popieriaus gamyba paplito Egipte, \xc5\xa0iaur\xc4\x97s Afrikoje, apie XII a. pasiek\xc4\x97 Ispanij\xc4\x85, v\xc4\x97liau ir kitas Europos \xc5\xa1alis.\n_START_SECTION_\nGamyba\n_START_PARAGRAPH_\nTiek rankiniu b\xc5\xabdu, tiek ir ma\xc5\xa1inomis, popieriaus proces\xc4\x85 sudaro keli \xc5\xbeingsniai:\n_START_SECTION_\nDegimas\n_START_PARAGRAPH_\n\xc4\xaeprastas popierius \xc4\xafsiliepsnoja nuo 242 laipsni\xc5\xb3 Celsijaus temperat\xc5\xabros.\n_START_SECTION_\nPluo\xc5\xa1to paruo\xc5\xa1imas\n_START_PARAGRAPH_\nPopieriaus gamybai naudojama med\xc5\xbeiaga pirmiausiai paver\xc4\x8diama vientisa mase, mai\xc5\xa1ant pluo\xc5\xa1t\xc4\x85 su skys\xc4\x8diu. Kadangi naudojamos nat\xc5\xabralios med\xc5\xbeiagos, da\xc5\xbenai prireikia daugelio atskyrimo ir plovimo fazi\xc5\xb3. I\xc5\xa1skyrus pluo\xc5\xa1t\xc4\x85, kartais jis balinamas arba d\xc5\xbeiovinamas siekiant pakeisti popieriaus i\xc5\xa1vaizd\xc4\x85.\n_START_SECTION_\nLap\xc5\xb3 formavimas\n_START_PARAGRAPH_\nMedienos mas\xc4\x97 toliau skied\xc5\xbeiama vandeniu iki labai skysto skiedinio. Skiedinys nufiltruojamas per smulk\xc5\xb3 r\xc4\x97t\xc4\xaf, o ant r\xc4\x97\xc4\x8dio lieka pluo\xc5\xa1to sluoksnis. \xc5\xa0iame gamybos etape galima \xc4\xafspausti vandens \xc5\xbeenklus. Pluo\xc5\xa1to sluoksnis v\xc4\x97liau presuojamas ir d\xc5\xbeiovinamas.\n_START_SECTION_\nPagerinimas\n_START_PARAGRAPH_\nNeapdirbtas popierius yra labai absorbuojantis ir n\xc4\x97ra tinkamas ra\xc5\xa1ymui ar spausdinimui, tod\xc4\x97l reikalingas papildomas apdirbimas, vadinamas glitavimu ar \xc5\xa1lichtavimu._NEWLINE_Glitas paprastai sudarytas i\xc5\xa1 polimer\xc5\xb3, sukurian\xc4\x8di\xc5\xb3 geresn\xc4\xaf spausdinimo pavir\xc5\xa1i\xc5\xb3. Da\xc5\xbenai naudojamas krakmolas, taip pat polivinilo acetatas (PVA), bet taip pat naudojamos ir \xc4\xafvairios kitos med\xc5\xbeiagos._NEWLINE_Taip pat kartais pavir\xc5\xa1ius dengiamas, siekiant padaryti j\xc4\xaf lygesn\xc4\xaf. Neapdirbto popieriaus pavir\xc5\xa1ius yra \xc5\xa1iurk\xc5\xa1tus, tod\xc4\x97l naudojamas lateksinis padengimas, taip pat kitos med\xc5\xbeiagos (kaolinas, kalcio karbonatas). Blizgesio efektas pasiekiamas dengiant popieri\xc5\xb3 permatoma med\xc5\xbeiaga.\n_START_SECTION_\nD\xc5\xbeiovinimas\n_START_PARAGRAPH_\nPopierius gamybos metu d\xc5\xbeiovinamas kelet\xc4\x85 kart\xc5\xb3, nes d\xc5\xbeiovintas popierius yra \xc5\xbeymiai tvirtesnis.'